b'\n_START_ARTICLE_\nMurat IV.\n_START_SECTION_\nVladanje\n_START_PARAGRAPH_\nMuratovo vladanje je bilo dolgo \xc4\x8dasa pod nadzorom njegovih sorodnikov, predvsem matere K\xc3\xb6sem Sultan, ki je pravzaprav sama vladala v njegovem imenu. Cesarstvo je zabredlo v brezvladje, Safavidsko cesarstvo je zasedlo Irak, v severni Anatoliji so izbruhnili upori, jani\xc4\x8darji pa so leta ta 1631 nasko\xc4\x8dili pala\xc4\x8do velikega vezirja in ga ubili. Murat IV. se je ustra\xc5\xa1il, da bo do\xc5\xbeivel usodo svojega starej\xc5\xa1ega brata Osmana II. (1618\xe2\x80\x931622), zato je sam prevzel dr\xc5\xbeavno oblast._NEWLINE_Sklenil je zatreti korupcijo, ki se je razrasla med vladanjem prej\xc5\xa1njih sultanov in je niso prepre\xc4\x8devali niti v \xc4\x8dasu, ko je v njegovem imenu vladala njegova mati. Uvedel je nekaj politi\xc4\x8dnih sprememb in omejil razsipno dr\xc5\xbeavno potro\xc5\xa1njo._NEWLINE_V Istanbulu je prepovedal u\xc5\xbeivanje alkohola, tobaka in kave. Pono\xc4\x8di je preoble\xc4\x8den v me\xc5\xa1\xc4\x8dana hodil po mestu in preverjal izvajanje svojega ukaza. Kr\xc5\xa1itelji zakona so bili usmr\xc4\x8deni, \xc4\x8deprav je bil sam Murat stalen pivec.\n_START_SECTION_\nVoja\xc5\xa1ki uspehi\n_START_PARAGRAPH_\nNa voja\xc5\xa1kem podro\xc4\x8dju je najpomembnej\xc5\xa1a vojna s Perzijo, v kateri so osmanske sile napadle Azerbajd\xc5\xbean, osvojile Erevan, Tabriz in Hamadan in ponovno osvojile Bagdad._NEWLINE_V zadnjih letih vojne je sam poveljeval osmanski armadi, tudi med kon\xc4\x8dnim pohodom v Mezopotamijo, in se izkazal kot dober poveljnik. Bil je predzadnji osmanski sultan, ki je na boji\xc5\xa1\xc4\x8du osebno poveljeval svoji vojski. Med pohodom na Iran je uni\xc4\x8dil upornike v Anatoliji in ponovno vzpostavil red v dr\xc5\xbeavi._NEWLINE_Vojna na vzhodu se je kon\xc4\x8dala s podpisom Kasri \xc5\x9firinske mirovne pogodbe maja 1639, s katero je Mezopotamija trajno pripadla Osmanskem cesarstvu. Po vrnitvi v Istanbul je ukazal uglednim dr\xc5\xbeavnikom cesarstva, naj pripravijo ekonomske in politi\xc4\x8dne ukrepe, ki bi cesarstvo vrnili prej\xc5\xa1njo uspe\xc5\xa1nost. Izvedbo njegovih idej je prepre\xc4\x8dila bolezen in zgodnja smrt.\n_START_SECTION_\nSmrt\n_START_PARAGRAPH_\nMurat IV., ki je svojim podlo\xc5\xbenikom prepovedal u\xc5\xbeivanje alkohola, je umrl v Istanbulu zaradi ciroze jeter, star komaj 27 let. Na smrtni postelji je ukazal usmrtiti brata Ibrahima, ki je bil mentalno bolan in ni bil sposoben uspe\xc5\xa1no vladati cesarstvu. Ibrahimova smrt bi pomenila konec Osmanove dinastije. Njegovega ukaza niso izvr\xc5\xa1ili in Muratov brat je kljub bolezni vladal cesarstvu kot Ibrahim I. od leta 1640 do 1648.'